CELEX: 32014R1092
Language: el
Date: 2014-10-16 00:00:00
Title: Κανονισμός (ΕΕ) αριθ. 1092/2014 της Επιτροπής, της 16ης Οκτωβρίου 2014 , για την τροποποίηση του παραρτήματος II του κανονισμού (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου όσον αφορά τη χρήση γλυκαντικών σε ορισμένα παρασκευάσματα φρούτων ή λαχανικών για επάλειψη  Κείμενο που παρουσιάζει ενδιαφέρον για τον ΕΟΧ

17.10.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 299/19
            
         ΚΑΝΟΝΙΣΜΌΣ (ΕΕ) αριθ. 1092/2014 ΤΗΣ ΕΠΙΤΡΟΠΉΣ
   της 16ης Οκτωβρίου 2014
   για την τροποποίηση του παραρτήματος II του κανονισμού (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου όσον αφορά τη χρήση γλυκαντικών σε ορισμένα παρασκευάσματα φρούτων ή λαχανικών για επάλειψη
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, που αφορά τα πρόσθετα τροφίμων (1), και ιδίως το άρθρο 10 παράγραφος 3,
   Εκτιμώντας τα ακόλουθα:
   
               (1)
            
            
               Το παράρτημα II του κανονισμού (ΕΚ) αριθ. 1333/2008 θεσπίζει ενωσιακό κατάλογο προσθέτων τροφίμων που εγκρίνονται για χρήση σε τρόφιμα και καθορίζει τους όρους χρήσης τους.
            
         
               (2)
            
            
               Ο ενωσιακός κατάλογος προσθέτων τροφίμων μπορεί να επικαιροποιείται σύμφωνα με την κοινή διαδικασία που αναφέρεται στο άρθρο 3 παράγραφος 1 του κανονισμού (ΕΚ) αριθ. 1331/2008 του Ευρωπαϊκού Κοινοβουλίου και του Συμβουλίου (2) είτε με πρωτοβουλία της Επιτροπής είτε ύστερα από αίτηση.
            
         
               (3)
            
            
               Στις 24 Απριλίου 2014 υποβλήθηκε αίτηση για έγκριση της χρήσης γλυκαντικών σε όλα τα προϊόντα που ανήκουν στην υποκατηγορία τροφίμων 04.2.5.3 «Άλλα ομοειδή παρασκευάσματα φρούτων ή λαχανικών για επάλειψη» του παραρτήματος II του κανονισμού (ΕΚ) αριθ. 1333/2008. Η εν λόγω υποκατηγορία περιλαμβάνει φρούτα ή λαχανικά για επάλειψη παρόμοια με μαρμελάδες, ζελέδες, μαρμελάδες εσπεριδοειδών, όπως αναφέρονται στην οδηγία 2001/113/ΕΚ (3). Στη συνέχεια, η αίτηση κοινοποιήθηκε στα κράτη μέλη, σύμφωνα με το άρθρο 4 του κανονισμού (ΕΚ) αριθ. 1331/2008.
            
         
               (4)
            
            
               Η οδηγία 2001/113/ΕΚ περιγράφει και ορίζει τις μαρμελάδες, τα ζελέ και τις μαρμελάδες εσπεριδοειδών. Τα παρασκευάσματα φρούτων ή λαχανικών για επάλειψη, παρόμοια με μαρμελάδες, ζελέ και μαρμελάδες εσπεριδοειδών, τα οποία υπάγονται στην υποκατηγορία τροφίμων 04.2.5.3, είναι δυνατόν να περιέχουν συστατικά εκτός εκείνων που απαριθμούνται στο παράρτημα II της οδηγίας 2001/113/ΕΚ (π.χ. βιταμίνες, ανόργανα συστατικά και αρωματικές ύλες).
            
         
               (5)
            
            
               Το παράρτημα II του κανονισμού (ΕΚ) αριθ. 1333/2008 επιτρέπει τη χρήση γλυκαντικών, της ασπαρτάμης (E 951), της νεοτάμης (E 961) και του άλατος ασπαρτάμης-ακετοσουλφάμης (E 962) σε μαρμελάδες, ζελέ και μαρμελάδες εσπεριδοειδών με μειωμένη ενεργειακή αξία, καθώς και σε άλλα ομοειδή παρασκευάσματα φρούτων για επάλειψη, όπως ύλες για επάλειψη με βάση αποξηραμένα φρούτα, με μειωμένη ενεργειακή αξία ή χωρίς πρόσθετα σάκχαρα.
            
         
               (6)
            
            
               Η επέκταση της χρήσης των εν λόγω γλυκαντικών σε όλα τα άλλα ομοειδή παρασκευάσματα φρούτων ή λαχανικών για επάλειψη με μειωμένη ενεργειακή αξία θα επιτρέψει τη χρήση τους κατά τρόπο ανάλογο με τις μαρμελάδες, τα ζελέ και τις μαρμελάδες εσπεριδοειδών με μειωμένη ενεργειακή αξία.
            
         
               (7)
            
            
               Επειδή τα παρασκευάσματα φρούτων ή λαχανικών για επάλειψη χρησιμοποιούνται ως εναλλακτική επιλογή για τις μαρμελάδες, τα ζελέ και τις μαρμελάδες εσπεριδοειδών, η χρήση γλυκαντικών ουσιών σε αυτά τα παρασκευάσματα δεν θα οδηγήσει σε πρόσθετη έκθεση του καταναλωτή και, ως εκ τούτου, δεν δημιουργεί ανησυχίες για την ασφάλεια.
            
         
               (8)
            
            
               Σύμφωνα με το άρθρο 3 παράγραφος 2 του κανονισμού (ΕΚ) αριθ. 1331/2008, η Επιτροπή πρέπει να ζητά τη γνώμη της Ευρωπαϊκής Αρχής για την Ασφάλεια των Τροφίμων για την επικαιροποίηση του ενωσιακού καταλόγου προσθέτων τροφίμων ο οποίος αναφέρεται στο παράρτημα II του κανονισμού (ΕΚ) αριθ. 1333/2008, εκτός από τις περιπτώσεις που η εν λόγω επικαιροποίηση δεν πρόκειται να έχει επίδραση στην ανθρώπινη υγεία. Εφόσον η επέκταση της χρήσης της ασπαρτάμης (E 951), της νεοτάμης (E 961) και του άλατος ασπαρτάμης-ακετοσουλφάμης (E 962) σε όλα τα άλλα ομοειδή παρασκευάσματα φρούτων ή λαχανικών για επάλειψη με μειωμένη ενεργειακή αξία αποτελεί επικαιροποίηση του εν λόγω καταλόγου η οποία δεν ενδέχεται να έχει επίδραση στην ανθρώπινη υγεία, δεν είναι αναγκαίο να ζητηθεί η γνώμη της Ευρωπαϊκής Αρχής για την Ασφάλεια των Τροφίμων.
            
         
               (9)
            
            
               Ως εκ τούτου, το παράρτημα II του κανονισμού (ΕΚ) αριθ. 1333/2008 θα πρέπει να τροποποιηθεί αναλόγως.
            
         
               (10)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για τα φυτά, τα ζώα, τα τρόφιμα και τις ζωοτροφές,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα II του κανονισμού (ΕΚ) αριθ. 1333/2008 τροποποιείται σύμφωνα με το παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 16 Οκτωβρίου 2014.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 354 της 31.12.2008, σ. 16.
   
      (2)  Κανονισμός (ΕΚ) αριθ. 1331/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για τη θέσπιση ενιαίας διαδικασίας έγκρισης για τα πρόσθετα τροφίμων, τα ένζυμα τροφίμων και τις αρωματικές ύλες τροφίμων (ΕΕ L 354 της 31.12.2008, σ. 1).
   
      (3)  Οδηγία 2001/113/ΕΚ του Συμβουλίου, της 20ής Δεκεμβρίου 2001, για τις μαρμελάδες, τα ζελέ και τις μαρμελάδες εσπεριδοειδών καθώς και την κρέμα καστάνου που προορίζονται για τη διατροφή του ανθρώπου.
   
      ΠΑΡΑΡΤΗΜΑ
      Στο μέρος Ε του παραρτήματος II του κανονισμού (ΕΚ) αριθ. 1333/2008, οι καταχωρίσεις E 951, E 961 και E 962 στην υποκατηγορία τροφίμων 04.2.5.3 «Άλλα ομοειδή παρασκευάσματα φρούτων ή λαχανικών για επάλειψη» αντικαθίστανται από το ακόλουθο κείμενο:
      
         
                      
                  
                  
                     «E 951
                  
                  
                     Ασπαρτάμη
                  
                  
                     1 000
                  
                  
                      
                  
                  
                     μόνο παρασκευάσματα φρούτων ή λαχανικών για επάλειψη με μειωμένη ενεργειακή αξία και ύλες για επάλειψη με βάση αποξηραμένα φρούτα, με μειωμένη ενεργειακή αξία ή χωρίς πρόσθετα σάκχαρα
                  
               
                      
                  
                  
                     E 961
                  
                  
                     Νεοτάμη
                  
                  
                     32
                  
                  
                      
                  
                  
                     μόνο παρασκευάσματα φρούτων ή λαχανικών για επάλειψη με μειωμένη ενεργειακή αξία και ύλες για επάλειψη με βάση αποξηραμένα φρούτα, με μειωμένη ενεργειακή αξία ή χωρίς πρόσθετα σάκχαρα
                  
               
                      
                  
                  
                     E 962
                  
                  
                     Άλας ασπαρτάμης-ακεσουλφάμης
                  
                  
                     1 000
                  
                  
                     (11)β (49) (50)
                  
                  
                     μόνο παρασκευάσματα φρούτων ή λαχανικών για επάλειψη με μειωμένη ενεργειακή αξία και ύλες για επάλειψη με βάση αποξηραμένα φρούτα, με μειωμένη ενεργειακή αξία ή χωρίς πρόσθετα σάκχαρα»